DA-ANC-'koalisie' is nie so vergesog | Netwerk24
DA-ANC-'koalisie' is nie so vergesog
Deur Sakkie De Villiers, Yzerfontein 03 Maart 2021 05:05
Dis interessant dat Mmusi Maimane praat van die DA se "admission of defeat" met verwysing na John Steenhuisen, DA-leier, wat die deur geopen het vir 'n moontlike samewerking met die ANC om 'n nuwe bedeling daar te stel. Steenhuisen mag dalk dwaal, maar ten minste dwaal hy in die regte rigting.
Wat het jy bereik, Maimane? Die DA het onder jou leierskap agteruit gegaan en by die stembus slae gekry.
Steenhuisen is dalk nie die ridder op 'n wit perd wat die land nodig het nie, maar hy het ten minste die ruggraat om die ernstige probleme van die land raak te sien en met 'n sinvolle oplossing te probeer aanpak.
Die "ANC" is ongelukkig die handelsmerk wat almal aankleef vir bemarking en sogenaamde vooruitgang, maar die tyd het aangebreek vir dapper leiers om dapper besluite te neem.
Pres. Cyril Ramaphosa, gaan jy hou by jou handelsmerk of het jy Suid-Afrika se belange op die hart? Dis dalk tyd om dapper besluite te neem in landsbelang. Raak ontslae van die sweer in die ANC, behou die handelsmerk en beweeg met vertroue vorentoe, of skep 'n nuwe party in landsbelang saam met eners- en regdenkende mense.
Indien nie, het ons gefaal en sal die drome van Nelson Mandela en soveel ander net dít bly. Dit is tyd vir Suid-Afrikaners om saam te staan.